Вераніка Ракацюк (г. Брэст)

сярэдняя школа № 31 г. Брэста, 9 "Б" клас

*"****...радавод наш памяць зберагае,***

***Бяспамяцце гадуе жабрака"***

Яшчэ гады тры–чатыры назад на пытанне "Што такое Радзіма?" я з упэўненасцю б адказала, што гэта мае бацькі, браты і сёстры, мая вуліца, двор каля дома, суседзі. З часам, з узростам паняцце "Радзіма" ўспрымаецца ў іншым ракурсе. Радзіма – гэта вёска, дзе нарадзіліся мае бацькі, бабулі і дзядулі. Радзіма – гэта старыя жанчыны і мужчыны, якія збіраюцца ў вёсцы цёплымі веснавымі і летнімі вечарамі на лавачках каля хат. Але як баліць душа, што такіх "суразмоўцаў" становіцца ўсё менш і менш... Радзіма – гэта могілкі, дзе пахаваны нашы родзічы, а разам з імі пахавана і тое, аб чым так хочацца даведацца, спытацца...

Як я буду ўспрымаць сваю Радзіму Беларусь праз дзесяць гадоў? Цікава і загадкава для мяне самой. Як хочацца бачыць яе квітнеючай, мірнай, хочацца бачыць яе пераможцай усяго нядобрага. Але гэта залежыць ад нас.

Бацькаўшчыну, як маці, не выбіраюць і не купляюць. Яна, як лёс, залежыць ад волі самога Стваральніка. А калі жывеш па Яго волі, то Радзіму не прадасі, не прамяняеш: яна, як жыццё, адна. Трэба толькі помніць і ўсведамляць, хто ты і адкуль твае карані, бо "бяспамяцце гадуе жабрака..."